अमेरिका: फिलाडेल्फिया में गोलीबारी में चार लोगों की मौत, संदिग्ध गिरफ्तार
फिलाडेल्फिया (अमेरिका): अमेरिका के फिलाडेल्फिया शहर में सोमवार रात को ‘बुलेफप्रूफ जैकेट’ पहने एक बंदूकधारी ने अंधाधुंध गोलियां चलायी जिसमें चार लोगों की मौत हो गयी और दो अन्य लोग घायल हुए हैं।
पुलिस ने बताया कि ऐसा लगता है कि हमलावर ने रास्ते में आए लोगों को निशाना बनाया और पीड़ितों तथा बंदूकधारी के बीच फिलहाल किसी तरह के संबंध का पता नहीं चला है।
पुलिस आयुक्त डेनियल आउटलॉ ने एक संवाददाता सम्मेलन में कहा कि यह गोलीबारी किंगसेसिंग शहर की कुछ गलियों में हुई। अधिकारियों ने संदिग्ध का पीछा किया और आत्मसमर्पण करने के बाद उसे एक गली से गिरफ्तार कर लिया।
आउटलॉ ने कहा, ‘‘अभी हमें बस इतना पता है कि यह व्यक्ति अपने घर से निकला और उसने लोगों को निशाना बनाना शुरू कर दिया।’’
उन्होंने बताया कि संदिग्ध ने ‘बुलेटप्रूफ जैकेट’ पहन रखी थी, उसके पास कई मैगजीन, एक ‘एआर-टाइप राइफल’, एक हैंडगन और एक पुलिस स्कैनर था।
पुलिस अधिकारियों को किंगसेसिंग शहर में गोलियां चलने की कई सूचना मिलने के बाद इलाके में भेजा गया। पुलिस को गोलियां लगने से घायल हुए कुछ लोग मिले और जब वे उन्हें अस्पताल पहुंचा रहे थे तभी उन्होंने और गोलियां चलने की आवाज सुनीं।
संदिग्ध हमलावर की आयु 40 वर्ष बतायी जा रही है। अभी किसी और व्यक्ति को हिरासत में नहीं लिया गया है और कोई अन्य जानकारी उपलब्ध नहीं है।
आउटलॉ ने बताया कि मृतक पुरुषों की उम्र 20 से 59 वर्ष के बीच है। अस्पताल में भर्ती दो लड़कों की उम्र दो तथा 13 साल है। उनकी हालत स्थिर है। उनका हमलावर तथा पीड़ितों से कोई संबंध नहीं दिखायी दे रहा है।
अधिकारियों के अनुसार, इस घटना से एक दिन पहले बाल्टीमोर में गोलीबारी में दो लोगों की मौत हो गयी थी, जबकि 28 अन्य लोग घायल हुए थे।
आंकड़ों के अनुसार, फिलाडेल्फिया में गोलीबारी देश में इस साल सामूहिक गोलीबारी की 29वीं घटना है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva